
                                                             AVIZ

asupra propunerii legislative pentru modificarea 
Legii nr.571/2003 privind Codul Fiscal
               În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru modificarea Legii nr.571/2003 privind Codul Fiscal, trimisă cu adresa nr. Pl-x 880 din 21 decembrie 2010, înregistrată sub nr. 21/344 din 22 decembrie  2010. 
  Senatul, în calitate de primă Cameră sesizată, a respins iniţiativa legislativă în şedinţa din 13 decembrie 2010.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

  Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus, în şedinţa din  8 februarie 2011.
     Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, trimis cu adresa            nr. 1191 din 6 octombrie 2010 şi  punctul de vedere al Guvernului prin care nu susţine adoptarea acestei iniţiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât facilităţile fiscale acordate cultelor au temei constituţional în dispoziţiile                  art. 29 alin. (5), prin care cultelor le este garantat sprijinul statului.
Totodată, eliminarea scutirii acordate în cazul clădirilor care constituie patrimoniul unităţilor şi instituţiilor de învăţământ de stat, confesional
sau particular, ar presupune, în cazul unităţilor de învăţământ
preuniversitar de stat, un efort suplimentar din partea bugetului de stat
prin includerea în buget a sumelor reprezentând valoarea impozitului pe
clădiri.

Referitor la abrogarea art. 250 alin. (1) pct. 9 şi art. 257 lit. l), prin care este reglementată scutirea de la plata impozitului pentru clădirile şi terenurile aparţinând parcurilor industriale, membrii Comisiei au constatat că, în prezent, singurul stimulent pentru realizarea şi dezvoltarea parcurilor industriale este reprezentat de ajutorul de stat pentru investiţiile din parcurile industriale, acordat în modalităţile prevăzute de dispoziţiile legale propuse a fi abrogate prin propunerea legislativă.

Faţă de considerentele susmenţionate, membrii Comisiei pentru politică economică, reformă şi privatizare au hotărât, cu unanimitate de voturi,                           avizarea negativă a iniţiativei legislative.

În raport cu obiectul şi conţinutul său, propunerea legislativă face parte din categoria legilor ordinare.

